ddrg/super_eurlex huggingface dataset:
MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Is é is cuspóir don togra seo an méid acmhainní atá ar fáil a chur in oiriúint don chomhtháthú eacnamaíoch, sóisialta agus críochach a leagtar amach in Airteagal 91 (1) de Rialachán (AE) Uimh. 1303/2013 agus an méid acmhainní le haghaidh leithdháileadh sonrach don Tionscnamh Fostaíochta don Aos Óg (TFAO) a leagtar amach in Airteagal 92(5) den Rialachán agus i miondealú bliantúil na leithreasuithe faoi chomhair gealltanas a léirítear in Iarscríbhinn VI den Rialachán sin chun an méadú ar acmhainní an leithdháilte shonraigh le haghaidh an Tionscnaimh Fostaíochta don Aos Óg a léiriú. Go sonrach, i gcomhréir leis an mbuiséad arna ghlacadh le haghaidh 2020, ba cheart EUR 28 333 334 i bpraghsanna reatha a chur leis na leithreasuithe faoi chomhair gealltanas le haghaidh leithdháileadh sonrach do TFAO le haghaidh 2020, rud a d’fhágfadh go mbeadh EUR 145 milliún sa mhéid iomlán le haghaidh 2020.

Ina theannta sin, maidir leis na forálacha ábhartha a tugadh isteach chun clárú tuilleadh acmhainní TFAO a éascú in 2019, soiléiríonn an togra go mbeidh feidhm acu siúd freisin maidir le hacmhainní breise TFAO in 2020.

•Comhsheasmhacht le forálacha beartais atá sa réimse beartais cheana

Is toradh é an togra seo ar bhuiséad 2020 an Aontais.

•Comhsheasmhacht le beartais eile de chuid an Aontais

Tá an togra i gcomhréir leis na tograí agus na tionscnaimh eile arna nglacadh ag Coimisiún na hEorpa.

2.BUNÚS DLÍ, COIMHDEACHT AGUS COMHRÉIREACHT

•Bunús dlí

Tá an t‑athbhreithniú i gcomhréir leis an méadú ar na hacmhainní le haghaidh an leithdháilte shonraigh don Tionscnamh Fostaíochta don Aos Óg (TFAO) i mbuiséad 2020 an Aontais.

•Coimhdeacht (maidir le hinniúlacht neamheisiach)

Comhlíonann an togra prionsabal na coimhdeachta.

•Comhréireacht

Tá an togra comhréireach. Áirítear ann na coigeartuithe teicniúla is gá de thoradh ghlacadh bhuiséad 2020 inar méadaíodh na hacmhainní don leithdháileadh sonrach do TFAO.

•An rogha ionstraime
MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Tá gá le taraif-chuótaí uathrialaitheacha le haghaidh táirgí áirithe i gcás nach leor an táirgeacht san Aontas le freastal ar riachtanais thionscail an úsáideoirí. Ba cheart taraif-chuótaí an Aontais a oscailt ag nialas nó ag rátaí laghdaithe dleachta le haghaidh méideanna iomchuí, gan na margaí do tháirgí den sórt sin a shuaitheadh.

An 17 Nollaig 2013 ghlac Comhairle an Aontais Eorpaigh Rialachán (AE) Uimh. 1388/2013 lena n‑osclaítear bainistiú tharaif-chuótaí uathrialaitheacha an Aontais le haghaidh táirgí talmhaíochta agus tionsclaíocha áirithe agus lena bhforáiltear maidir leis an mbainistiú sin chun go bhféadfaí freastal ar éileamh an Aontais le haghaidh na dtáirgí i gceist faoi na coinníollacha is fabhraí.

Déantar an Rialachán a thabhairt cothrom le dáta gach sé mhí chun freastal ar riachtanais thionscal an Aontais. Tá athbhreithniú déanta ag an gCoimisiún, le cúnamh ó Ghrúpa na gCeisteanna Taraife Eacnamaíocha, ar gach iarraidh ó na Ballstáit le haghaidh dleachtanna ar tharaif-chuótaí uathrialaitheacha.

Tar éis an athbhreithnithe sin, measann an Coimisiún go bhfuil bonn cirt le taraif-chuótaí uathrialaitheacha a oscailt i gcás táirgí nua áirithe, ar táirgí iad nach liostaítear faoi láthair san Iarscríbhinn a ghabhann le Rialachán (AE) Uimh. 1388/2013 ón gComhairle. I ndáil le roinnt táirgí eile, ní mór an fhoclaíocht atá in úsáid sa tuairisc a athrú, ba cheart cóid TARIC nua a shannadh, nó bhí gá le méid an chuóta tosaigh a mhéadú, agus sin a dhéanamh go cúlghabhálach freisin. Táirgí a bhfuil taraif-chuóta ag gabháil leo nach bhfuil chun leas eacnamaíoch an Aontais níos mó, ba cheart iad a tharraingt siar.

Ar mhaithe leis an tsoiléire, moltar leagan comhdhlúite den Iarscríbhinn a ghabhann le Rialachán (AE) Uimh. 1388/2013 ón gComhairle a fhoilsiú, iarscríbhinn a chuirfear in ionad na hIarscríbhinne roimhe sin ina hiomláine.
MEABHRÚCHÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Tá éifeachtaí díreacha agus indíreacha ráig COVID-19 ag méadú fós sna Ballstáit uile. Níor tharla a leithéid riamh roimhe agus tá bearta eisceachtúla ag teastáil, bearta a bheidh oiriúnach don staid ina bhfuilimid agus a bheidh le cur i bhfeidhm i gcás ina mbíonn imthosca den sórt sin ann.

Tuairiscíodh a lán deacrachtaí sna hearnálacha talmhaíochta agus bia, a tháinig chun cinn de bharr na mórshrianta gluaiseachta a cuireadh i bhfeidhm sna Ballstáit, chomh maith le siopaí, margaí faoin aer, bialanna agus gnólachtaí fáilteachais eile a bheith á ndúnadh go héigeantach. An mhíshocracht eacnamaíoch ar an earnáil talmhaíochta agus ar na pobail tuaithe, d'fhág sé go bhfuil fadhbanna leachtacha agus sreafa airgid ag feirmeoirí agus ag gnólachtaí beaga tuaithe a dhéanann próiseáil ar tháirgí talmhaíochta.

Dá dheasca sin, tá géarghá le tacaíocht éigeandála le haghaidh gnólachtaí beaga áirithe agus feirmeoirí chun a gcuid gníomhaíochtaí a choinneáil ar bun.

I bhfianaise na ndeacrachtaí atá ann do na rialtais chomh maith, deacrachtaí a fhágann go bhfuil sé mí‑iomchuí do chomhairleoirí bheith i láthair go fisiciúil chun tacú le tairbhithe féideartha, nó do rialaitheoirí rialuithe ex-ante nó in situ a dhéanamh, tá sé ríthábhachtach go gcuirfidh na Ballstáit réitithe soláimhsithe i bhfeidhm, a thabharfaidh tacaíocht do chásanna éagsúla ar an talamh agus a mbeidh rochtain réidh ag tairbhithe orthu.

Ní mór don tacaíocht a bheith i bhfoirm cabhair shealadach, le haghaidh cuspóir an‑spriocdhírithe in imthosca nach bhfacthas a leithéid riamh roimhe. Chun na spriocanna sin a bhaint amach, beidh an tacaíocht i bhfoirm íocaíochta cnapshuime aonuaire d'fheirmeoirí agus d'fhiontair bheaga agus mheánmhéide (FBManna) a dhéanann próiseáil, margaíocht agus/nó forbairt ar tháirgí talmhaíochta. Déanfar na híocaíochtaí ón gCoimisiún i gcomhréir le leithreasuithe buiséadacha agus faoi réir chistithe atá ar fáil.

D'fhonn a áirithiú go ndéanfar na hacmhainní atá ar fáil faoi na cláir limistéar tuaithe atá ann cheana a úsáid ar an gcaoi is éifeachtúla, beidh sé de cheangal ar na Ballstáit cúis a thabhairt leis an tacaíocht a dhíriú orthu siúd is mó atá buailte, bunaithe ar chritéir oibiachtúla agus neamh‑idirdhealaitheacha. Bheadh ar na Ballstáit an beart a chur san áireamh sna Pleananna Forbraíochta Tuaithe (RDPs) trí mhodhnú a dhéanamh, cé go mbeadh an caiteachas incháilithe ó thús an teagmhais thurraingigh (ráig Covid‑19).
MEABHRÁN MÍNIÚCHÁIN

1.COMHTHÉACS AN MHOLTA

•Forais agus cuspóirí an mholta

An 7 Nollaig 2015, sheol an Coimisiún Eorpach moladh maidir le Straitéis Eitlíochta don Eoraip, ina raibh tograí le haghaidh cinntí ón gComhairle lena n‑údarófaí don Choimisiún tús a chur le caibidlíocht idir an tAontas Eorpach agus tríú tíortha áirithe maidir le comhaontuithe cuimsitheacha aeriompair. Orthu sin, bhí togra (COM(2015) 609 final) le haghaidh tús a chur le caibidlíocht le Comhlachas Náisiúin na hÁise Thoir Theas (ASEAN).

An 7 Meitheamh 2016 chinn an Chomhairle a údarú don Choimisiún tús a chur le caibidlíocht maidir le comhaontú cuimsitheach aeriompair idir an tAontas Eorpach agus a Bhallstáit agus Ballstáit Chomhlachas Náisiúin na hÁise Thoir Theas a mhéid a bhaineann le hábhair a bhfuil inniúlacht eisiach ag an Aontas ina leith. Ceithre bliana tréimhse bhailíochta an chinnidh ón gComhairle i.e. rachaidh sé in éag an 7 Meitheamh 2020.

Maidir leis an gcinneadh ón gComhairle, rinne an Coimisiún ráiteas gur mheas sé go raibh teorainn ama an údaraithe ar neamhréir leis na Conarthaí agus go háirithe le hAirteagal 218(3) CFAE.

An 24 Meitheamh 2016, chuir an Coimisiún rialtais 10 mBallstát Chomhlachas Náisiúin na hÁise Thoir Theas ar an eolas faoin údarú ón gComhairle tús a chur leis an gcaibidlíocht le Ballstáit Chomhlachas Náisiúin na hÁise Thoir Theas agus d'iarr sé ar Chomhlachas Náisiúin na hÁise Thoir Theas tús a chur leis an gcaibidlíocht.

Rinneadh an chéad bhabhta caibidlíochta sa Bhruiséil an 27-28 Samhain 2016. Rinneadh an t‑ochtú babhta caibidlíochta, an babhta deireanach go fóill, in Salzburg an 20-22 Samhain 2018. Le linn an ochtú babhta caibidlíochta, comhaontaíodh formhór na gcodanna den dréachtchinneadh agus chomhaontaigh an dá thaobh dul i mbun comhairliúcháin go hinmheánach maidir le roinnt bheag saincheisteanna a bhí fós gan réiteach.

Tá comhairliúcháin inmheánacha fós ar siúl ar thaobh Chomhlachas Náisiúin na hÁise Thoir Theas.

Is é cuspóir an mholta seo a iarraidh ar an gComhairle an cinneadh sin uaithi, Cinneadh an 7 Meitheamh 2016, a leasú gan na treoracha caibidlíochta atá i gceangal leis an gcinneadh ón gComhairle a mhodhnú.
MEABHRÁN MÍNIÚCHÁIN

Chinn Parlaimint na hEorpa agus an Chomhairle an 27 Samhain 2019 ar an Ionstraim Sholúbthachta a úsáid chun EUR 778,1 milliún a fhorscaoileadh le haghaidh ceannteideal 3 Slandáil agus Saorántacht mar atá molta ag an gCoimisiún.

Cuireann an Coimisiún dréachtbhuiséad leasaitheach Uimh. 1/2020 isteach inniu lena gcuimsítear, i measc méaduithe eile, méadú foriomlán EUR 423,3 milliún ar leibhéal na leithreasuithe faoi chomhair oibleagáidí le haghaidh ceannteideal 3 chun riar do na riachtanais a d’eascair as an méadú ar bhrú imirce sa Ghréig, chun maoiniú a dhéanamh ar bhearta láithreacha atá ag teastáil i gcomhthéacs ráig COVID-19 agus chun méadú ar bhuiséad Oifig an Ionchúisitheora Phoiblí Eorpaigh (OIPE) a chumhdach.

Mar a cheadaítear faoi Airteagal 14 den Rialachán ón gComhairle (AE, Euratom) Uimh. 1311/2013 an 2 Nollaig 2013 lena leagtar síos an creat airgeadais ilbhliantúil le haghaidh na mblianta 2014 go 2020, moltar sa Dréachtbhuiséad Leasaitheach go mbainfí leas as an Ionstraim Corrlaigh Aonair atá ar fáil go fóill ó 2018 le haghaidh an mhéadaithe a bhaineann leis an imirce (EUR 350 milliún). Maidir leis an gcuid den mhéadú atá fágtha, nach dtagann faoi raon feidhme na hIonstraime Corrlaigh Aonair (EUR 73,3 milliún), tá forscaoileadh breise den Ionstraim Sholúbthachta ag teastáil faoina comhair.

Dá bhrí sin, gabhann an togra seo leis an dréachtbhuiséad leasaitheach Uimh. 1/2020 chun méadú a dhéanamh dá réir sin ar na méideanna arna bhforscaoileadh ón Ionstraim Sholúbthachta agus cuspóir an fhorscaoilte a leathnú.

EUR 851,4 milliún (méadú ar EUR 778,1 milliún) a bheidh san fhorscaoileadh coigeartaithe sin na hIonstraim Solúbthachta, le haghaidh cheannteideal 3.

Leis an gcinneadh forscaoilte seo atá beartaithe, leasófar Cinneadh (AE) 2020/265 an 27 Samhain 2019.

Tugtar, sa tábla thíos, na leithreasuithe táscacha i gcomhair íocaíochta a chomhfhreagraíonn don fhorscaoileadh atá tugtha ón Ionstraim Sholúbthachta:

(in EUR milliúin, ag praghsanna reatha)

Bliain Leithreasuithe íocaíochta a bhaineann le húsáid na hionstraime solúbthachta in 2020 2020 450,7 2021 342,2 2022 42,4 2023 16,1 Iomlán 851,4

2020/0050 (BUD)

Togra le haghaidh

CINNEADH Ó PHARLAIMINT NA hEORPA AGUS ÓN gCOMHAIRLE

lena leasaítear Cinneadh (AE) 2020/265 a mhéid a bhaineann le coigeartuithe ar na méideanna arna bhforscaoileadh ón Ionstraim Sholúbthachta le haghaidh 2020 chun úsáide i gcomhair imirce, insreabhadh dídeanaithe agus bagairtí slándála, le haghaidh bearta láithreacha i gcomhthéacs ráig COVID-19 agus le haghaidh athneartú ar Oifig an Ionchúisitheora Phoiblí Eorpaigh

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh,

Ag féachaint do Chomhaontú Idirinstitiúideach an 2 Nollaig 2013 idir Parlaimint na hEorpa, an Chomhairle agus an Coimisiún maidir le smacht buiséadach, le comhar i dtaca le hábhair bhuiséadacha agus le bainistíocht fhónta airgeadais, agus go háirithe pointe 12 de,

Ag féachaint don togra ón gCoimisiún Eorpach,

De bharr an mhéid seo a leanas:
MEABHRÁN MÍNIÚCHÁIN

1.COMHTHÉACS AN TOGRA

Tá difear áibhéil déanta ag an ráig COVID-19 do shochaí agus do gheilleagar an Aontais Eorpaigh, rud a d’fhág gurbh éigean do na Ballstáit bearta eisceachtúla a ghlacadh. Géaréigeandáil sláinte poiblí atá sa ráig, ag saoránaigh, ag sochaithe agus ag geilleagair. Tá curtha isteach ar ghníomhaíochtaí eacnamaíocha agus tá tagtha, dá dheasca sin, srianta leachtachta agus meathlú géar ar chor airgeadais gníomhaithe eacnamaíocha (fiontair, agus go áirithe fiontair bheaga agus mheánmhéide). Tá na Ballstáit ag déileáil le méadú ar an éileamh ar acmhainní stáit chun maoiniú a dhéanamh ar na córais sláinte phoiblí agus chun seirbhísí poiblí a choinneáil ar bun.

Chun cuidiú leis na Ballstáit aghaidh a thabhairt ar na dúshláin sin agus freagairt a thabhairt ar thionchar na ráige, bheartaigh an Coimisiún réimse leathan beart sa Tionscnamh Infheistíochta um Fhreagairt ar COVID-19 agus, mar chuid de sin, tá beartaithe Cistí Struchtúracha agus Infheistíochta na hEorpa a úsáid. Beartaíodh treisiú a dhéanamh ar an Sásra Aontais um Chosaint Shibhialta/rescEU, chun comhordú a dhéanamh ar an soláthar comhpháirteach agus chun an stoc cógas, trealaimh cosanta pearsanta agus táirgí míochaine a mhéadú, agus chun saoránaigh Eorpacha a fágadh ar an trá fholamh lasmuigh den Aontas a thabhairt ar ais chun a dtíre féin. Beartaíodh freisin treisiú a dhéanamh ar an Lárionad Eorpach um Ghalair a Chosc agus a Rialú.

Chun freagairt oiriúnach a thabhairt ar na riachtanais atá ann de dheasca na ráige COVID-19, tá an Coimisiún ag beartú anois an Ionstraim Tacaíochta Éigeandála, a cruthaíodh in 2016 tráth a bhí géarchéim na ndídeanaithe ina buaic, a ghníomhachtú, le buiséad EUR 2,7 billiún, chun cúnamh a thabhairt do na Ballstáit freagairt a thabhairt ar an ráig COVID-19. I bhfianaise a ghasta atá an ghéarchéim ag dul i ngéire, tá an Coimisiún ag beartú breis treisithe a dhéanamh ar an Sásra Aontais um Chosaint Shibhialta/rescEU, le buiséad breise EUR 300 milliún, ionas gurbh éasca stoc-charnadh forleitheadach a dhéanamh agus comhordú a dhéanamh ar dháileadh acmhainní bunriachtanacha ar fud na hEorpa.

Chuige sin, is gá ionstraimí speisialta a shlógadh óir níl aon chorrlaigh ná scóip le haghaidh ath-imlonnú ar fáil faoi cheannteideal 3 den chreat airgeadais ilbhliantúil (CAI). Cuirtear ionstraimí speisialta ar fáil le haghaidh 2020 leis an gcoigeartú teicniúil ar an CAI le haghaidh 2020.
MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Le Cinneadh 2003/17/CE deonaítear coibhéis do thíortha áirithe nach Ballstáit den Aontas iad a mhéid a bhaineann le cigireachtaí allamuigh agus le táirgeadh síl speiceas áirithe a dhéantar i gcomhréir le Treoracha 66/401/CEE, 66/402/CEE, 2002/54/CE agus 2002/57/CE. Maidir leis na forálacha náisiúnta lena rialaítear síol a bhuaintear agus a rialaítear sna tíortha sin, tá ag gabháil leo na ráthaíochtaí céanna a mhéid a bhaineann le saintréithe an tsíl agus leis na socruithe i dtaca lena scrúdú, i dtaca le sainaithint an tsíl a áirithiú, i dtaca le marcáil agus le rialú agus atá ag gabháil leis na forálacha is infheidhme maidir le síol a bhuaintear agus a rialaítear laistigh den Aontas Eorpach. Ní áirítear an Úcráin ar na tíortha sin nach Ballstáit den Aontais iad, rud a fhágann dá bhrí sin nach féidir síolta gránach arna mbuain sa tír sin a allmhairiú chuig an Aontas Eorpach faoi láthair.

Chuir an Úcráin iarratas faoi bhráid an Choimisiúin go gcumhdófaí a síol gránach le Cinneadh 2003/17/CE ón gComhairle mar shíol gránach coibhéiseach.

Tar éis dó an t‑iarratas sin a fháil, rinne an Coimisiún scrúdú ar an gcuid sin de reachtaíocht na hÚcráine is infheidhme agus rinne sé iniúchadh ar na cigireachtaí allamuigh agus ar an gcóras deimhniúcháin síolta atá i bhfeidhm le haghaidh síol gránach san Úcráin. Maidir leis na ceanglais agus an córas atá i bhfeidhm ag an Úcráin, thángthas ar an gconclúid go bhfuil siad coibhéiseach le ceanglais agus le córas an Aontais agus go bhfuil na ráthaíochtaí céanna ag gabháil leo.

Dá bhrí sin, is iomchuí a aithint gur coibhéiseach síol na hÚcráine leis an síol gránach a bhuaintear, a tháirgtear agus a rialaítear san Aontas Eorpach trí Chinneadh a ghlacfaidh Parlaimint na hEorpa agus an Chomhairle.

•Comhsheasmhacht le forálacha beartais atá sa réimse beartais cheana

Leis an Togra seo cuirtear na ceanglais atá ann cheana chun feidhme go teicniúil agus tá sé comhsheasmhach, dá bhrí sin, le forálacha beartais atá ann cheana sa réimse beartais nó i margú síolta.

•Comhsheasmhacht le beartais eile de chuid an Aontais

Tá an togra seo i gcomhréir le cuspóirí an Chomhaontú Comhlachais idir an tAontas agus an Úcráin, toisc go méadóidh sé an trádáil sa síol a chomhlíonann rialacha an Aontais.

2.BUNÚS DLÍ, COIMHDEACHT AGUS COMHRÉIREACHT

•Bunús dlí

Is é Airteagal 43(2) CFAE bunús dlí an ghnímh seo, airteagal lena dtugtar de chumhacht do Pharlaimint na hEorpa agus don Chomhairle forálacha a bhunú is gá chun cuspóirí an chomhbheartais talmhaíochta a shaothrú.

•Coimhdeacht (maidir le hinniúlacht neamheisiach)

Is ar leibhéal an Aontais a rialaítear ceanglais maidir le síolta. Chun a ráthú gur féidir síol allmhairithe a aistriú gan srian sa Mhargadh Aonair, is gá gníomh a dhéanamh ar leibhéal an Aontais.

•Comhréireacht

Is é seo an t‑aon fhoirm ghníomhaíochta amháin de chuid an Aontais ar trínar féidir an cuspóir saothraithe a bhaint amach.

•An rogha ionstraime
MEABHRÁN MÍNIÚCHÁIN

1.COMHTHÉACS AN TOGRA

Tá géarchéim an choróinvíris, nó ráig COVID-19, tar éis dul i bhfeidhm ar na Ballstáit ar bhealach tobann tromchúiseach, agus d’fhéadfadh sí tionchar ollmhór a imirt ar shochaí agus ar gheilleagar na mBallstát. Cuireann sí bac ar fhás sna Ballstáit de réir mar a thagann laghdú géar ar an ngníomhaíocht eacnamaíoch. D’fhéadfadh srianta leachtachta é sin a dhéanamh níos measa de réir mar a bhíonn gnólachtaí ag streachailt lena gcuid soláthróirí agus fostaithe a íoc. Ag an am céanna, tá acmhainní poiblí breise ag teastáil chun tacú le córais chúraim sláinte agus le gníomhaíochtaí eile a bhfuil nasc díreach acu le ráig an ghalair.

Chruthaigh sé sin staid eisceachtúil nach mór aghaidh a thabhairt uirthi le bearta sonracha chun tacaíocht agus cosaint a thabhairt do gheilleagair, cuideachtaí agus oibrithe na mBallstát. Tá idirghníomhuithe móra tapa ag teastáil ó chórais chúraim sláinte chun go bhféadfadh siad a bheith ag feidhmiú faoi bhrú mór, agus ó fhiontair bheaga agus mheánmhéide, ag a mbíonn corrlaigh níos ísle go minic, agus tá na hidirghníomhuithe sin ag teastáil freisin chun na margaí saothair agus codanna leochaileacha eile de gheilleagar na mBallstát a chosaint ó iarmhairtí diúltacha. Is ceist í seo a bhaineann leis an Aontas Eorpach uile, agus gá le gach acmhainn atá ar fáil, ar leibhéal an Aontais agus ar leibhéal na mBallstát, a shlógadh chun dul i ngleic léi agus chun na dúshláin gan fasach a bhaineann le ráig COVID-19 a shárú.

Dá bharr sin, molann an Coimisiún “An Tionscnamh Infheistíochta mar Fhreagairt ar an gCoróinvíreas” a bheidh dírithe ar infheistíochtaí a chur chun cinn trí chúlchistí airgid atá ar fáil i gCistí Struchtúracha agus Infheistíochta na hEorpa a shlógadh chun dul i ngleic leis an ngéarchéim láithreach. Infheistíocht nach beag a bheidh inti agus ní fada go mbeidh os cionn EUR 37 mbilliún i gceist léi. Chun é sin a bhaint amach, molann an Coimisiún do Pharlaimint na hEorpa agus don Chomhairle thart ar EUR 8 mbilliún de leachtacht infheistíochta a scaoileadh.

D’fhonn EUR 37 mbilliún d’infheistíocht phoiblí na hEorpa a spriocdhíriú go tapa chun aghaidh a thabhairt ar iarmhairtí ghéarchéim an choróinvíris, beartaíonn an Coimisiún scor d’oibleagáid na bliana seo maidir leis an iarraidh go n‑aisíocfaí aon réamh-mhaoiniú, nár caitheadh, le haghaidh Chiste Forbraíochta Réigiúnaí na hEorpa (CFRE), Chiste Sóisialta na hEorpa (CSE), an Chiste Chomhtháthaithe (CC) agus an Chiste Eorpaigh Muirí agus Iascaigh (CEMI) go dtí tráth dúnta an chláir.
MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Is é cuspóir an togra na méideanna acmhainní atá ar fáil le haghaidh comhtháthú eacnamaíoch, sóisialta agus críochach agus a leagtar amach in Airteagal 91(1) de Rialachán (AE) Uimh. 1303/2013, an méid acmhainní don leithdháileadh sonrach don Tionscnamh Fostaíochta don Aos Óg (‘TFAO’) a leagtar amach in Airteagal 92(5) den Rialachán sin agus an miondealú bliantúil ar leithreasuithe faoi chomhair gealltanas a léirítear in Iarscríbhinn VI den Rialachán sin, a oiriúnú i bhfianaise an mhéadaithe ar acmhainní TFAO, i gcomhréir leis an mbuiséad a glacadh le haghaidh 2019. Go sonrach, ba cheart na leithreasuithe faoi chomhair gealltanas don leithdháileadh sonrach do TFAO a mhéadú EUR 116,7 milliún de réir praghsanna reatha, rud a d’fhágfadh go mbeadh EUR 350 milliún sa mhéid iomlán le haghaidh 2019.

Ina theannta sin, i bhfianaise na taithí roimhe seo i gcomhthéacs an mhéadaithe ar acmhainní an leithdháilte shonraigh do TFAO, a spreag leasuithe forleathana ar na cláir chun méideanna a sholáthar ó Chiste Sóisialta na hEorpa (‘CSE’) ionas go mbeidís ar chóimhéid leis an tacaíocht ón leithdháileadh sonrach do TFAO, d’iarr comhreachtóirí an Aontais Eorpaigh ar an gCoimisiún bearta éascaithe a mholadh chun a áirithiú go ndéanfaí acmhainní breise TFAO a chláreagrú go tapa in 2019 ionas nach gcuirfear bac ar dhul chun cinn foriomlán chur chun feidhme na gclár oibríochtúil 2014-2020. Dá bhrí sin, tugtar isteach leis an togra seo forálacha ábhartha chun freastal ar an iarraidh sin.

•Comhsheasmhacht le forálacha beartais atá sa réimse beartais cheana

Is toradh ar bhuiséad 2019 an Aontais an togra seo.

•Comhsheasmhacht le beartais eile de chuid an Aontais

Tá an togra comhsheasmhach le tograí agus le tionscnaimh eile a ghlac an Coimisiún Eorpach.

2.BUNÚS DLÍ, COIMHDEACHT AGUS COMHRÉIREACHT

•Bunús dlí

Tá an tathbhreithniú i gcomhréir leis an méadú ar na hacmhainní don leithdháileadh sonrach do TFAO i mbuiséad 2019 an Aontais.

•Coimhdeacht (maidir le hinniúlacht neamheisiach)

Comhlíonann an togra prionsabal na coimhdeachta.

•Comhréireacht

Tá an togra comhréireach. Áirítear ann na coigeartuithe teicniúla is gá de thoradh ghlacadh bhuiséad 2019 ina méadaíodh na hacmhainní don leithdháileadh sonrach do TFAO. Ina theannta sin, ar iarratas ón údarás buiséadach chun an cláreagrú a éascú agus chun cur chun feidhme rianúil na nacmhainní breise a áirithiú, tugtar isteach leis deis do na Ballstáit cuid de na hacmhainní breise a aistriú le bheith ina tacaíocht chomhfhreagrach ó CSE.

•An rogha ionstraime